Φρόυντενσταντ

Το Φρόυντενσταντ (γερμ. Freudenstadt, σουαβ. Fraidestadt) είναι πόλη της Βάδης-Βυρτεμβέργης στη νοτιοδυτική Γερμανία, πρωτεύουσα ομώνυμου διαμερίσματος (νομού, Landkreis). Τα πλησιέστερα πληθυσμιακά κέντρα είναι το Όφενμπουργκ, περίπου 36 χιλιόμετρα δυτικά), και το Τύμπινγκεν (εξελληνισμένα Τυβίγγη), περ. 47 χιλιόμετρα ανατολικά. Το 2021 είχε πληθυσμό 23.704 κατοίκους.

Η πόλη είναι κτισμένη σε οροπέδιο στο ανατολικό άκρο του βόρειου μέρους του Μέλανος Δρυμού, σε υψόμετρο 732 μέτρα πάνω από την επιφάνεια της θάλασσας, και είναι γνωστή για τον καθαρό αέρα της. Το κέντρο της είναι περίφημο ως η μεγαλύτερο κέντρο-αγορά της Γερμανίας. Απετέλεσε από τον 19ο αιώνα και ύστερα διεθνώς γνωστό κέντρο υγιεινών διακοπών με αξιοσημείωτους επισκέπτες, όπως τον βασιλέα Γεώργιο Ε΄ του Ηνωμένου Βασιλείου, τη βασίλισσα της Σουηδίας, τον Τζον Ντ. Ροκφέλερ, αλλά και τον γνωστό αντισυμβατικό Αμερικανό συγγραφέα Μαρκ Τουαίην. Με τα πολλά ξενοδοχεία και ξενώνες του, καθώς και την υψηλής ποιότητας τοπική κουζίνα του, το Φρόυντενσταντ παραμένει δημοφιλής προορισμός διακοπών για Γερμανούς από όλα τα μέρη της χώρας. Μερικοί το έκαναν κυριολεκτικά «δεύτερο σπίτι» τους, όπως ο δικαστικός και συγγραφέας Φρήντριχ Κέλνερ.

Ιστορία
Από το 1535 φαίνεται ότι υπήρχε μοναστήρι στο γειτονικό βουνό Κνήμπις (Kniebis). Ωστόσο η δημιουργία της πόλεως του Φρόυντενσταντ διατάχθηκε μόλις το 1599 από τον δούκα Φρειδερίκο Α΄ της Βυρτεμβέργης. Ο αρχικός πληθυσμός της ήταν κυρίως πολλοί από τους 11.000 Προτεστάντες που εκδιώχθηκαν ή αυτοεξορίσθηκαν από τις επαρχίες της Έσω Αυστρίας από το 1598 και μετά. Το 1799 το μοναστήρι στο Κνήμπις πυρπολήθηκε από τους Γάλλους. Το Φρόυντενσταντ παρέμεινε σχεδόν αποκλειστικά προτεσταντικό για πολλές δεκαετίες, με τους κατοίκους να υπάγονται στην «Ευαγγελική-Λουθηρανική Εκκλησία της Βυρτεμβέργης». Ο σιδηρόδρομος έφθασε στην πόλη το 1879, με τη γραμμή που συνέδεε με το Όυτινγκεν ιμ Γκόυ, μήκους 55 χιλιομέτρων.

Ο Β΄ Παγκόσμιος Πόλεμος 
Στις αρχές του Β΄ Παγκόσμιου Πολέμου, στο παρακείμενο όρος Κνήμπις, κοντά στην ορεινή διάβαση Αλεξάντερσάντσε, δημιουργήθηκε ένα κέντρο διοικήσεως του γερμανικού στρατού για την άμυνα του Δυτικού Μετώπου, με βαρέα αντιαεροπορικά πυροβόλα. Η επίσκεψη του Χίτλερ επί μία εβδομάδα στο Φρόυντενσταντ το 1940 (μετά την κατάληψη της Γαλλίας) για τα εγκαίνια του αρχηγείου προπαγανδίσθηκε και έλαβε ευρεία διεθνή δημοσιότητα στα κινηματογραφημένα «επίκαιρα» της εποχής. Κατά κάποιο τρόπο η πόλη και η περιοχή της έγιναν έτσι ένα σύμβολο του ναζιστικού καθεστώτος και της ήττας της Γαλλίας, γεγονός που θα έπαιζε τον ρόλο του στα όσα συνέβησαν στο τέλος του πολέμου:

Στις 16 Απριλίου 1945, μόλις τρεις εβδομάδες πριν τη λήξη του πολέμου στην Ευρώπη, η πόλη δέχθηκε απροσδόκητα την επίθεση δυνάμεων της 1ης γαλλικής στρατιάς υπό τον στρατηγό Ζαν ντε Λατρ ντε Τασινύ, με πυρά πυροβολικού επί 16 περίπου ώρες, οπότε ουδείς ξεμύτισε να συναντήσει τους Γάλλους ώστε να παραδώσει την πόλη, ενώ από την άλλη οι επιτιθέμενοι ανέμεναν σημαντική στρατιωτική αντίσταση.

Καθώς ο βασικός αγωγός υδροδοτήσεως είχε καταστραφεί από προηγούμενες, αμερικανικές αεροπορικές επιδρομές και τα οχήματα της πυροσβεστικής καταστράφηκαν από τον γαλλικό βομβαρδισμό, πυρκαγιές εξαπλώθηκαν εύκολα. Η παράδοση της πόλεως έγινε μόνο όταν γαλλικό απόσπασμα έφθασε μέχρι το δημαρχείο. Μέχρι τότε σχεδόν εκατό άμαχοι είχαν σκοτωθεί και το 95% του Φρόυντενσταντ, ή περί τα 600 κτήρια, είχαν καταστραφεί μέσα στη νύκτα της 16ης προς τη 17η Απριλίου, αφήνοντας 1.400 οικογένειες άστεγες. Το σημερινό Φρόυντενσταντ είναι επομένως μια ουσιαστικά νέα πόλη, κτισμένη μετά το 1945.

Αξιοθέατα

Αξιοθέατα στο Φρόυντενσταντ είναι η κεντρική πλατεία-αγορά περιστοιχισμένη από κτήρια με κιονοστοιχίες, με το εκεί ευρισκόμενο Δημαρχείο, που στεγάζει μουσείο της τοπικής ιστορίας. Στη νότια πλευρά της πλατείας βρίσκεται ο κεντρικός ναός, της Ευαγγελικής-Λουθηρανικής Εκκλησίας, ο οποίος κτίσθηκε μεταξύ του 1601 και του 1608 σε γοτθικό-αναγεννησιακό αρχιτεκτονικό ρυθμό και θεωρείται το σημαντικότερο κτήριο της πόλεως.

Ο «Πύργος του Φρειδερίκου» (Friedrichsturm) είναι πύργος από ερυθρό ψαμμίτη ύψους 25 μέτρων, σε υψόμετρο 799 μ. πάνω από την επιφάνεια της θάλασσας, στο όρος Κήνμπεργκ, με ωραία θέα. Κτίσθηκε το 1899 για την επέτειο των 300 ετών από την ίδρυση του Φρόυντενσταντ.

Οικονομία και συγκοινωνίες 
Η προστιθέμενη αξία σύμφωνα με δεδομένα του 2006 προέρχεται κατά 54,2% από τον τομέα των υπηρεσιών (κυρίως τον τουρισμό), κατά 45,0% από τη βιομηχανία και μεταποίηση και κατά μόλις 0,8% από τον γεωργικό τομέα. Το 2007 υπήρχαν στην πόλη 2.832 κλίνες για τους επισκέπτες, σε ξενοδοχεία και άλλα καταλύματα, με τον αριθμό των διανυκτερεύσεων να ανέρχεται σε 339.292 εκείνο το έτος. Υπάρχει και μικρή βιομηχανική ζώνη.

Η πόλη αποτελεί συγκοινωνιακό κόμβο στον Μέλανα Δρυμό, με 4 ομοσπονδιακές οδούς να διέρχονται από αυτή: οι B 28, B 462, η πιο τοπική B 500 που συνδέει την πόλη με το Μπάντεν-Μπάντεν και η νεότερη οδός (από το 1985) B 294. Ο κεντρικός σταθμός υπεραστικών λεωφορείων  Επίσης η πόλη είναι η αφετηρία τριών σιδηροδρομικών γραμμών. Σήμερα η γραμμή του Όυτινγκεν ιμ Γκόυ (η παλαιότερη) συνδέει με τη Στουτγκάρδη, ενώ μία άλλη με την Καρλσρούη.

Αξιοσημείωτοι άνθρωποι 
Μεταξύ των προσωπικοτήτων που σχετίζονται με κάποιο τρόπο με το Φρόυντενσταντ είναι και οι εξής :

 Φρειδερίκος Α΄ δούκας της Βυρτεμβέργης (1557-1608), ο ιδρυτής της πόλεως
 Γκέοργκ Λίντεμαν (1884-1963), στρατηγός του Β΄ Παγκόσμιου Πολέμου (απεβίωσε στην πόλη)
 Κλάους Μένερτ (1906-1984), δημοσιογράφος και συγγραφέας (απεβίωσε στην πόλη)
 Κώστας Κορδαλής (1944-2019), Ελληνογερμανός τραγουδιστής (έζησε στην πόλη)
 Μίκαελ Φόλε (γενν. 1960), βαρύτονος τραγουδιστής της όπερας (γεννήθηκε στην πόλη)
 Κέβιν Κουράνυ (γενν. 1982), ποδοσφαιριστής (απεφοίτησε από το Γυμνάσιο Κέπλερ του Φρόυντενσταντ)
 Πέτρα Λάμερτ (γενν. 1984), αθλητρια του στίβου (σφαιροβόλος) και μετέπειτα του αγωνιστικού έλκηθρου (γεννήθηκε στην πόλη)

«Αδελφές» πόλεις 
Το Φρόυντενσταντ είναι «αδελφοποιημένο» με τις εξής πόλεις:

  Κουρμπεβουά της Γαλλίας
  Μένεντορφ της Ελβετίας
  Σαντάνσκι της Βουλγαρίας

Παραπομπές

Πόλεις της Βάδης-Βυρτεμβέργης
Βυρτεμβέργη